b'\n_START_ARTICLE_\n\xc5\xbdivalska olimpijada\n_START_SECTION_\nVsebina\n_START_PARAGRAPH_\nNeko\xc4\x8d je medved zbranim gozdnim \xc5\xbeivalim v Zahribju razlagal o \xc5\xa1portnih olimpijadah, ki jih prirejajo ljudje. Pej\xc5\xa1njo no\xc4\x8d mu je namre\xc4\x8d v glavo \xc5\xa1inila ideja, da bi se tudi sami udele\xc5\xbeili olimpijade, saj nikjer ne pi\xc5\xa1e, da \xc5\xbeivali nimajo pravice nastopati. Medveda je med razlago zmotila zvedava mi\xc5\xa1, a mu je vseeno uspelo do konca razlo\xc5\xbeiti idejo, da bi se gozdne \xc5\xbeivali iz Zahribja pomerile na olimpijadi. \xc5\xbdivali so bile naravnost navdu\xc5\xa1ene. Vsi zainteresirani so se postavili v vrsto in vsak je lahko izrazil \xc5\xbeeljo v kateri disciplini bi se rad pomeril. Ker so nekatere \xc5\xbeivali precenile svoje sposobnosti, jim je medved svetoval glede izbire discipline, ki bi vsakemu posamezniku najbolj ustrezala. Sporazumno so se odlo\xc4\x8dili nekako takole. Hr\xc4\x8dek smr\xc4\x8dek se bo pomeril v namiznem tenisu, jazbec bo kegljal, mi\xc5\xa1 bo talna telovadka, merjasec bo dvigoval ute\xc5\xbei, divja ma\xc4\x8dka bo rokoborka, zajec bo teka\xc4\x8d na dolge proge, njegovi bratje bodo sestavljali nogometno mo\xc5\xa1tvo, srne bodo tekle na kratke proge, medved pa bo boksar. Tako so \xc5\xbeivali pridno za\xc4\x8dele vaditi vsaka svojo disciplino, medved pa je poslal prijavo odgovornim za olimpijado, ki se bo odvijala prihodnje leto v mestu Piciland na Prole\xc5\xa1kem. Dobili so odgovor naj se zglasijo en dan pred za\xc4\x8detkom Olimpijskih iger. \xc5\xbdivali so \xc5\xa1e naprej pridno trenirale in v\xc4\x8dasih \xc5\xa1le tudi preko svojih zmo\xc5\xbenosti, saj jih je naprej gnala mo\xc4\x8dna \xc5\xbeelja po nastopu na olimpijadi. Nastopil je dan olimpijade. Robot Dolfe, ki prijavljene razporeja na razpisana mesta, se je en teden pred za\xc4\x8detkom olimpijade zaljubil v robotko Lili in je vse kandidate narobe razvrstil. Tako se nobena od \xc5\xbeivali ni mogla dokazati v svoji panogi, saj so bile dodeljene na naklju\xc4\x8dno izbrana mesta, kjer so do\xc5\xbeivele prave muke. Tako je mi\xc5\xa1ka prestra\xc5\xa1eno cvilila v boksarskem ringu, srna se je zna\xc5\xa1la na nogometnem igri\xc5\xa1\xc4\x8du in ni ni\xc4\x8d razumela, hr\xc4\x8dek je zmeden \xc4\x8dakal na skok s palico, divja ma\xc4\x8dka je bila porinjena v bazen, nogometno mo\xc5\xa1tvo so nagnali na skakalnico, da bi skakali v bazen, zajec je dvigoval ute\xc5\xbei, merjasec je nastopal na gredi, medved pa je neuspe\xc5\xa1no lovil ravnote\xc5\xbeje na ledeni ploskvi in se otepal drsalk. Kljub opozarjanju, da se je Dolfe zmotil pri razporejanju jim nih\xc4\x8de ni verjel. \xc5\xa0ele ko so redarji ugotovili, da je Dolfe pijan, so vsem omogo\xc4\x8dili, da so se dokazali v izbranih disciplinah. \xc5\xbdivali so naravnost blestele in zmagale v vseh panogah na olimpijadi. V Zahribje so se vrnile s polno medalj, pokalov, priznanj... Tekmovale pa niso ve\xc4\x8d. Saj so vedele, da so bolj\xc5\xa1e od ljudi.\n_START_SECTION_\nViri in literatura\n_START_PARAGRAPH_\n\xc5\xbdivalska olimpijada / Svetlana Makarovi\xc4\x8d; ilustriral Gorazd Vahen. - Ljubljana\xc2\xa0: Mladinska knjiga, 2004. - (Zbirka Svetlanov\xc4\x8dki)'